曹司封詩
作者：劉攽
朝代：宋

paragraphs: 自我勝冠带，日聞鄉黨議。
意嫌風俗衰，長老俱喻利。
緬懷千歲士，未謂今昔替。
果哉曹大夫，高度跨一世。
人皆競錐刀，趨走候形勢。
强能弋公侯，弱或丐奴婢。
而公獨長往，亦豈惡富貴。
顧當拯頹波，且以伸吾義。
昔在天聖中，太后猶稱制。
桓桓諫議公，正色風憲地。
王室依老臣，蕭牆屏奸計。
一麾竟謫守，褒贈身後事。
至今誦遺烈，每雪義士涕。
天倫見霜標，粲粲真難弟。
大雅貴老成，春秋有凡例。
吾將編野史，著述二公志。
直清先伯夷，退靜後季次。
願爲得者規，不使達者愧。